དེས་ན་གཞུང་ལུགས་དེ་དག་གི་ནུས་པས་དྲངས་པའི་དུས་རབས་གསར་པའི་བོད་ཀྱི་རྩོམ་རིག་གསར་རྩོམ་ལ་མི་རིགས་རང་ཉིད་ཀྱི་དགེ་མཚན་མངོན་པ་ཧ་ཅང་དཀའ་བ་རེད་དེ།བོད་དུ་དུས་སྔ་མོ་ཞིག་ནས་མི་རིགས་རང་གི་ཁྱད་ཉམས་ལྡན་པའི་རྩོམ་ལུས་རང་ཚུགས་ཐུབ་པ་མང་དག་བྱུང་ཡོད་དེ།དཔེར་ན་སྙན་རྩོམ་དང་སྒྲུང་གཏམ་དང་ལོ་རྒྱུས་རྟོགས་བརྗོད་བཅས་གཙོ་བྱས་ཤིང་དེ་དག་རེ་རེ་ལའང་རང་རང་གི་ལུགས་དང་མཐུན་པའི་ནང་གསེས་ཀྱི་རྩོམ་སྲོལ་ཡོད་པ་ཡིན།དེ་ཡང་སྙན་རྩོམ་ལ་གླུ་ཚིག་དང་ལེགས་བཤད་དང་གབ་ཚིག་དང་གཏམ་དཔེ་དང་མོ་ཚིག་བཅས་ཡོད་པ་དང་།སྒྲུང་གཏམ་ལ་ལྷ་སྒྲུང་དང་གཏམ་རྒྱུད་དང་སྒྲུང་རྒྱུད་བཅས་ཡོད་པ་རེད།ལོ་རྒྱུས་རྟོགས་བརྗོད་ནི་སྤྱིར་རྟོགས་བརྗོད་ཀྱི་ལུས་སུ་གནས་གཤིས་ལུས་དེ་རང་ལ་བཞག་ན་ཆོག་ཅིང་དེས་ཕྱིས་ཀྱི་མགུར་དང་རྣམ་ཐར་རྟོགས་བརྗོད་སོགས་པའི་རྟོགས་བརྗོད་རིགས་ཀྱི་རྩོམ་རིག་དར་བ་ཕན་པ་ཆེན་པོ་སྐྲུན་ཡོད་པ་ནི་ང་ཚོས་ཨུ་ཚུགས་མིན་པའི་ངང་ནས་རྟོགས་ཐུབ་བོ།།